
1. Bakgrunn

1.1
Innkjøp ved UiO 

Innkjøp i offentlig virksomhet er underlagt strenge krav til anbudsprosedyrer og dokumentasjon. Innkjøp ved Universitetet i Oslo (UiO) omfatter årlig nærmere 1,2 milliarder kroner i konkurranseutsatt virksomhet, 

60 000 bestillinger og 100 000 fakturaer. Ca 80 % av de ansatte er involvert i innkjøpsaktiviteter eller i den inngående fakturabehandlingen.

UiO har betydelige utfordringer knyttet til innkjøpsområdet. Dette gjelder først og fremst problemer med gjennomføring av rutiner, oppfølging, styring og kontroll. Vår organisering er desentral, ofte med liten innkjøpsfaglig kompetanse, uklar arbeidsdeling og begrensede ressurser. Både Riksrevisjonen og internrevisjonen har gjort anmerkninger relatert til UiOs innkjøpsfunksjoner, og Utdannings- og forskningsdepartementet har stilt krav til bestemte tiltak som må gjennomføres. I tillegg er det trolig et betydelig innsparingspotensiale på innkjøpsområdet, både i form av reduserte innkjøpskostnader og i form av mer effektiv håndtering av innkjøpsfunksjonene. 

Det har i 2004 vært gjennomført et prosjekt med mandat å foreslå implementering av nødvendige tiltak for å sikre en effektiv og helhetlig organisering av anskaffelsesfunksjonen ved UiO og sikre etterlevelse av gjeldende regelverk på området (Prosjekt for ny anskaffelsesorganisering, NAO). En effekt av prosjektet skal være 10 % reduserte kostnader i forbindelse med anskaffelser og 30 % færre fakturaer ved UiO.
Parallelt med NAO-prosjektet har det pågått et prosjekt på bakgrunn av regjeringens satsing om at alle offentlige virksomheter skal bli mer miljøvennlige (Grønn stat-prosjektet). Gjennom dette prosjektet skal det iverksettes miljøforbedrende tiltak på fire innsatsområder, der innkjøp er ett av områdene. Hensynet til miljø og etiske forhold skal inngå i UiOs strategi for innkjøpsvirksomheten.
2
Innkjøpsstrategi
2.1  Strategiske valg

Følgende strategi skal ligge til grunn i arbeidet med å sette organisasjonen i stand til å nå målsetningene for anskaffelsesfunksjonen: 
1. Organiseringen av innkjøpsvirksomheten skal endres.

2. Antallet innkjøpere skal reduseres.

3. Likeartede anskaffelser skal samordnes bedre.

4. Antallet leverandører skal reduseres.

5. Varesortimentet skal i større grad standardiseres.

6. Rammeavtalene skal inkludere volumforpliktelser og rammeavtalene skal væreforpliktende.

7. Kontrollene av foretatte anskaffelser skal intensiveres.

8. Elektronisk innkjøpssystem skal implementeres.

9. Innkjøpskompetansen skal heves og informasjonsflyten skal bedres.
10. Hensyn til miljø og etiske forhold skal integreres i anskaffelsesprosessen. 
I det følgende beskrives hvordan disse strategiske beslutningene skal iverksettes gjennom bestemte tiltak.  
2.2
Operasjonalisering av de strategiske valgene 

2.2.1
Reduksjon i antall innkjøpere og etablering av en mer effektiv organisering 

UiO har i dag en meget desentralisert organisering av innkjøpsarbeidet og bestillingsfullmaktene er delegert ut til et høyt antall personer. Dette er lite hensiktsmessig for UiO samlet sett, både når det gjelder behovet for kontroll og når det gjelder effektiviteten i gjennomføringen av anskaffelsene. UiO skal derfor foreta en reduksjon i antall personer med bestillingsfullmakt. Når antallet innkjøpsansvarlige (bestillere) reduseres må den enkelte innkjøpsansvarlig bruke mer av tiden sin til innkjøpsaktiviteter. Erfaring viser imidlertid at slik samordning virker effektiviserende fordi den enkelte innkjøper blir mer fokusert på sine oppgaver og over tid utvikler høyere kompetanse og får mer erfaring. For øvrig er samordning av anskaffelser et krav i regelverket når anskaffelsene gjelder ensartede varer og tjenester fra samme juridiske subjekt.

2.2.1.1
Rekvirenter

Alle ansatte er i prinsippet rekvirenter i den forstand at de har ansvar for å melde innkjøpsbehov til de innkjøpsansvarlige ved enheten. Den innkjøpsansvarlige har ansvaret for å dokumentere innkjøpsbehovet i sjekklisten, samt å gjennomføre selve bestillingen eller avrop fra rammeavtale. Dersom innkjøpsbehovet overstiger NOK 200.000 skal den sentrale Innkjøpsseksjonen kobles inn. De eneste områdene hvor rekvirenter (de ansatte) kan foreta innkjøp av varer eller tjenester uten å koble inn innkjøpsansvarlig ved enheten er ved kjøp av varer/tjenester hvor den ansatte selv er gitt fullmakt til å foreta kjøpet og hvor utlegg refunderes. Eksempelvis vil dette kunne gjelde reiser eller bøker. 

2.2.1.2
Innkjøpsansvarlige

Ansatte som utfører bestillinger og inngår økonomiske forpliktelser på vegne av UiO må ha skriftlig dokumentert bestillingsrett, dvs rett til å foreta innkjøp på vegne av budsjettansvarlig på en måte som sikrer kravene til kontroll og sporbarhet. Bestillingsrett delegeres fra person med budsjettdisponeringsmyndighet (som oftest enhetens administrative leder). Ansatte med bestillingsrett er pliktig til å følge regelverket for offentlige anskaffelser, UiOs økonomireglement og interne rutiner for anskaffelser. Våren 2005 innfører UiO en ordning der alle ansatte med bestillingsrett skal følge obligatorisk opplæring i innkjøp og signere en erklæring om at de kjenner reglene og kravene som følger denne rollen.
2.2.1.3
Innkjøpskoordinatorer

Rollen som innkjøpskoordinator tillegges fakultetsnivå eller tilsvarende og skal hovedsakelig bestå av to elementer: 

· Øke graden av samordning og planlegging av anskaffelser 

· Gjennom oppfølging og kontroll påse at anskaffelsesprosessene fungerer som forutsatt og at regelverk og rutiner etterleves 

Innkjøpskoordinatorene skal inngå i et nettverk koordinert av den sentrale Innkjøpsseksjonen. Grunnenhetene skal utføre samme type innkjøp som i dag, og skal fortsatt kontakte Innkjøpsseksjonen ved kjøp over NOK 200.000 (eks.mva). For anskaffelsesvirksomheten ved UiO er en rolle på dette nivået nytt og vil kreve noe mer ressurser. Dette er imidlertid nødvendig for å oppnå bedre koordinering og kontroll. Omfanget av innkjøpskoordinatorens oppgaver vil variere fra enhet til enhet, avhengig av enhetenes anskaffelsesomfang. Kompetansebehovet tilknyttet rollen kan av samme årsak variere mellom enhetene. Selv om koordineringen skal skje per fakultet/rapporterende enhet, er modellen fleksibel. Eksempelvis kan koordineringen gjennomføres av et institutt på vegne av de andre instituttene ved enheten. Konkrete løsninger vil bli nærmere vurdert før rollen endelig defineres og etableres. 
2.2.1.4
Superbrukere

Når UiO på sikt skal innføre et elektronisk innkjøpssystem, blir det behov for å etablere ytterligere en rolle i anskaffelsesorganisasjonen, nemlig superbrukere for innkjøpssystemet. Til tross for at et fremtidig innkjøpssystem må ha et enkelt brukergrensesnitt, skal det finnes en ”superbruker” for systemet ved hvert fakultet og ved de fleste øvrige rapporterende enheter. Superbrukerne skal da fungere som lokal brukerstøtte for alle brukere av innkjøpssystemet ved den rapporterende enheten og tilhørende grunnenheter. Superbrukerne kan gjerne være samme person som har rollen som innkjøpskoordinator, men må ikke være det. Denne rollen skal imidlertid ikke etableres før ved implementeringen av et innkjøpssystem, tidligst første halvår 2006. Enhetene vil få nærmere henvendelse om denne rollen når et eget prosjekt for implementering av innkjøpssystem skal startes opp.
2.2.1.5
Innkjøpsseksjonen

Hvis UiO skal oppnå målsetningene om bedre kontroll og kostnadsbesparelser tilknyttet innkjøp, er det nødvendig med en sterk, sentral innkjøpsenhet med nødvendige ressurser og kompetanse. Denne enheten skal ha det overordnede ansvaret for både innkjøpsfaglig gjennomføring og forretningsmessige betingelser knyttet til alle anskaffelser som foretas ved UiO. Dette innbærer at enheten skal sikre at UiO ved alle innkjøp etterlever både eksterne og interne reguleringer og retningslinjer på området og at den sentrale enheten skal sikre at UiO til enhver tid får best mulig forretningsmessige vilkår ved sine anskaffelser. Innkjøpsseksjonen skal organisere sitt arbeid på en slik måte at både de løpende, operative oppgavene og det strategiske arbeidet ivaretas. Innenfor innkjøpsområdet er seksjonen ansvarlig for: 

· Informasjon og opplæring

· Rutiner og maler 

· Kompetanse om regelverket for offentlige anskaffelser 

· Juridisk kompetanse

· Anbudsprosesser/innkjøp over terskelverdi

· Analyse- og kontrolloppgaver

· Innkjøpssystem

I tillegg må Innkjøpsseksjonen ha ansvaret for å etablere og drive et nettverk for innkjøpskoordinatorene. Intensjonen med et slikt nettverk er å bidra til bedre overordnet planlegging og koordinering av anskaffelser, kompetanseutvikling og informasjonsutveksling. 

Innkjøpsseksjonen har ansvaret for gjennomføringen av alle UiOs anskaffelser over NOK 200.000 (eks. mva.). Innkjøpsseksjonen kan imidlertid delegere denne fullmakten videre dersom dette er hensiktsmessig og faglig forsvarlig. Eksempelvis er Universitetets senter for informasjonsteknologi (USIT) og Teknisk avdeling gitt slike fullmakter.

2.2.2
Reduksjon i antall leverandører, standardisering av varesortiment og volumforpliktelser i rammeavtalene

Erfaring viser at bedre betingelser i rammeavtalene krever reduksjon i antallet leverandører, økt standardisering av varesortimentet og økt forpliktelse til volum i kontraktene. I tillegg må rammeavtalene være forpliktende for alle UiOs enheter. Samlet sett vil dette bidra til å redusere leverandørenes kostnader samtidig som det sikrer dem forutsigbare inntekter. Dermed vil de ha større muligheter til å redusere sine priser. Fleksibiliteten for brukerne må nødvendigvis reduseres noe dersom man skal lykkes i å hente ut denne typen besparelser. 

Innkjøpsseksjonen må gjennomføre denne omleggingen over tid, slik at aktuelle endringer kan gjøres i forbindelse med utløpsdatoer, prolongeringer, reforhandlinger og nye anbud. 

2.2.3
Bedre samordning av likeartede anskaffelser
Ved å redusere antallet innkjøpere oppnås bedre samordning og koordinering av likeartede anskaffelser ved de enkelte enhetene. I tillegg til bedre samordning av innkjøpene internt ved en enhet, er det også behov for bedre samordning av kjøp på tvers av flere enheter. Med tanke på at Innkjøpsseksjonen består av et fåtall personer som i stor grad er sysselsatt med gjennomføring av anbudsprosesser, kontraktsinngåelse og kontraktsoppfølging, har de liten mulighet til å drive omfattende, direkte oppfølging av grunnenhetene. Å tilføre Innkjøpsseksjonen ekstra ressurser kan avhjelpe situasjonen noe. Fakultetene må imidlertid ivareta noe av koordineringsansvaret, på samme måte som på økonomiområdet for øvrig. Dette skal gjøres ved å innføre innkjøpskoordinatorer som beskrevet i punkt 2.2.1.3. Hovedoppgaven til disse koordinatorene skal være å øke graden av samordning og planlegging av anskaffelser, samt gjennom oppfølging og kontroll påse at anskaffelsesprosessene fungerer som forutsatt og at regelverk og rutiner på området etterleves. Koordineringsjobben er ikke av så stort omfang at det bør være aktuelt med fulltidsstillinger, og for enkelte enheter kan trolig økonomikonsulenten tillegges dette ansvaret. Det er imidlertid opp til fakultetene selv å finne den mest hensiktsmessige, lokale løsningen for denne rollen.  

2.2.4
Intensivering av kontroller

UiO må intensivere kontrollvirksomheten på innkjøpsområdet. Dette skal gjøres for å sikre at regelverket for offentlige anskaffelser etterleves, i tillegg til å sikre en tilfredsstillende internkontroll. Følgende faste kontrollrutiner skal etableres:

2.2.4.1
Stikkprøvekontroller fra lokalt bestillingsarkiv

· Formål: Å teste om arkiveringsrutinene etterleves og om dokumentasjonen av anskaffelser under NOK 200.000 er tilfredsstillende.

· Ansvar: Innkjøpsseksjonen, men det legges opp til at innkjøpskoordinatorene står for utførelsen.

2.2.4.2
Stikkprøvekontroller av kjøp over NOK 200.000

· Formål: Å teste om anbudsprosessene gjennomføres og dokumenteres i samsvar med kravene i regelverket for offentlige anskaffelser.

· Ansvar: Økonomidirektør, som utpeker utførende enhet.

2.2.4.3
Stikkprøvekontroller av bilag og fullmaktskontroll

· Formål: Å teste om kostnader/utgifter registrert i regnskapet er reelle og godkjent i henhold til eksisterende rutine. Dette omfatter testing av hvorvidt rutiner for attestering og anvisning etterleves.

· Ansvar: Økonomidirektør, der utførelsen tillegges Regnskapsseksjonen.

Utvalgene for stikkprøvekontroller skal gjøres med utgangspunkt i risiko og vesentlighet, men slik at det etableres en rullerende kontroll hvor minimum alle rapporterende enheter kontrolleres hvert regnskapsår.

2.2.5
Økt oppfølging gjennom måling og rapportering

For å skape en tilfredsstillende oppfølging av innkjøpsvirksomheten ved UiO må det snarlig etableres rapporteringsrutiner tilsvarende rutiner for den øvrige økonomirapporteringen. De viktigste parametrene å drive oppfølging av er:

· Administrativ ressursbruk

· Samlet innkjøpsvolum

· Innkjøpsvolum per enhet, per leverandør og per artskonto

· Samlet volum av inngående fakturaer

· Fakturavolum per enhet og per leverandør

· Dekningsgrad for rammeavtaler totalt (andel av innkjøpsvolum som kjøpes gjennom rammeavtaler)

· Dekningsgrad for rammeavtaler per varegruppe

· Lojalitet til rammeavtaler totalt 

· Lojalitet til de enkelte rammeavtaler

· Lojalitet til de enkelte rammeavtaler per enhet
· 
Frem til elektronisk innkjøpssystem er implementert må nødvendige data hentes ut av økonomisystemet og settes sammen i for eksempel Excel. Innkjøpsseksjonen har det videre ansvaret for å utarbeide et opplegg for dette. Når et innkjøpssystem er etablert blir det mulig å gjøre spørringer i systemet og hente ut standardrapporter for å fremskaffe de aktuelle nøkkeltallene. Implementeringen av et innkjøpssystem vil imidlertid ikke være fullført før tidligst ved utgangen av 2006. Det er derfor nødvendig at tilfredsstillende rutiner etableres i mellomtiden.

2.2.6
Heving av innkjøpskompetansen og økt informasjonsflyt

Regelverket for offentlige anskaffelser er komplisert og spesialistkompetansen på dette saksfeltet skal ligge i Innkjøpsseksjonen. Det er imidlertid viktig at også de innkjøpsansvarlige ved grunnenhetene og innkjøpskoordinatorene ved de rapporterende enhetene har en viss minimumskompetanse om regelverket, slik at de vet hvilke begrensninger som følger av regelverket og at de er bevisste på når Innkjøpsseksjonen skal kobles inn for å gjøre faglige vurderinger. Selv om grensen for anbud er på NOK 200 000 eks. mva, vil det ofte oppstå situasjoner hvor regelverket får innvirkning også ved enkeltkjøp under denne terskelverdien. 

Det er derfor viktig at det gjennomføres målgruppeorientert opplæring for å sikre at involverte aktører har nødvendig kompetanse tilpasset deres roller. Følgende målgrupper skal ha opplæring om innkjøp:

· faglig og administrativ ledelse 

· innkjøpskoordinatorer

· innkjøpsansvarlige (bestillerrollen)

· økonomikonsulenter og ansatte i den sentrale Økonomi- og planavdelingen (ØPA)
For faglige og administrative ledere, samt ØPA-ansatte og økonomikonsulenter, skal opplæringen om innkjøp inkluderes i ØPAs allerede etablerte grunnopplæring for disse målgruppene. For innkjøpsansvarlige og innkjøpskoordinatorer skal det etableres egne opplæringsprogram tilpasset disse rollene. 

I tillegg til opplæringstiltak skal det etableres et forbedret informasjonsopplegg som sikrer at all aktuell informasjon når ut til de som er involvert i anskaffelsesprosessen. Sentralt i dette opplegget står etableringen av en helhetlig og oversiktlig innkjøpsweb.

Et annet sentralt punkt er etableringen av nettverksgrupper. Dette skal gjøres på to nivåer: 

1. Innkjøpsseksjonen skal etablere og følge opp et sentralt, tverrfaglig nettverk for innkjøpskoordinatorene.

2.  Innkjøpskoordinatorene må etablere nettverk med de innkjøpsansvarlige tilknyttet sin rapporterende enhet. 

Nettverkene skal fungere som forum for koordinering og planlegging av anskaffelser på ulikt nivå, diskusjon og drøftinger, kompetanseutvikling, informasjons- og erfaringsutveksling.

2.2.7
Implementering av elektronisk innkjøpssystem 

Anskaffelse av et elektronisk innkjøpssystem blir et vesentlig virkemiddel for å skaffe bedre oversikt og kontroll, men også for på sikt å bidra til økt effektivitet i innkjøpsarbeidet ved UiO (i en overgangsfase kan nok den administrative ressursbruken øke). Effektivitetsgevinsten for det administrative arbeidet blir spesielt stor når et elektronisk innkjøpssystem og et system for elektronisk behandling av fakturaer blir koblet sammen.
Et implementeringsprosjekt for elektronisk innkjøpssystem skal iverksettes i andre halvår 2005 og bør gjennomføres med en relativt kort prosjektperiode. Dette er viktig for å sikre høyt fokus i prosjektet, og for å bidra til reduserte implementeringskostnader. Implementeringsfasen av et prosjekt for innkjøpssystem bør ikke overstige ca 8-9 måneder. En tidsperiode på 8-9 måneder inkluderer ikke den første fasen med behovskartlegging og valg av system og leverandør. Den første fasen kan anses ha en varighet på 5-6 måneder. Med oppstart andre halvår 2005 vil implementeringsprosjektet være avsluttet omtrent ved utgangen av 2006.
2.2.8
Integrering av hensyn til miljø og etiske forhold i anskaffelsesprosessen 




Det skal fortrinnsvis formuleres miljøkrav i alle UiOs rammeavtaler. Der det er hensiktsmessig skal det i henhold til regelverket formuleres miljø- og sikkerhetskrav både ved behovsvurderinger i planleggingsfasen, i spesifikasjonsfasen og ved kvalifisering av leverandører. 
Planleggingen skal også omfatte vurdering av livssykluskostnader og miljø- og sikkerhetsmessige konsekvenser ved den aktuelle anskaffelsen.

3
Implementering av strategien
Strategiens viktigste funksjon er å bidra til at organisasjonen kan nå sine mål. Strategien er dermed ikke ferdig implementert før dette er tilfelle. Hvor lang tid det vil ta før UiOs overordnede målsetninger om en formålstjenlig og effektiv anskaffelsesorganisasjon med 10 % reduserte kostnader og 30 % færre fakturaer er fullt ut realisert, er vanskelig å anslå. Imidlertid er tiltakene i strategiens operative del (pkt 2.2) tidfestet. De fleste tiltakene vil bli implementert i løpet av 6-12 måneder, med unntak av implementeringen av innkjøpssystem som vil ta noe mer tid og neppe være fullført før ved utgangen av 2006.

For flere av tiltakene slår imidlertid ikke effekten inn umiddelbart, men gradvis over tid. Dette gjelder spesielt:

· Effektiviseringsgevinsten ved innføring av innkjøpssystem. 

Innkjøpssystemet er som nevnt neppe implementert før ved utgangen av 2006 og det vil ta ytterligere noe tid før rutinene er godt tilpasset og erfaringen i bruk av systemet på plass. Full effekt av systemimplementeringen vil derfor tidligst komme i 2008.

· Bedre betingelser gjennom standardisering av varesortiment og volumforpliktelser i rammeavtalene.
Siden rammeavtaler ofte har flere års varighet, vil det ta tid å få nye avtaler på plass. Innkjøpsseksjonen må gjennomføre omleggingen gradvis, slik at aktuelle endringer kan gjøres i forbindelse med utløpsdatoer, prolongeringer, reforhandlinger og nye anbud. Full effekt av dette tiltaket vil derfor først kunne hentes ut om anslagsvis 3-5 år.

Også for andre tiltak, som kompetanseheving, koordinering av anskaffelser og nye rutiner for måling og kontroll, vil det ta noe tid før tiltakene får full effekt. Det er derfor ikke realistisk å forvente at effektene av tiltakene er hentet ut og målene nådd før om 3-5 år.

